
	Argumentai: 

2022 metų valstybės ir savivaldybių biudžetų patvirtinimo projekte niekur nėra minimas neformalus suaugusių švietimas ir tęstinis mokymasis, ir konkrečiai - programos, kuriomis būtų finansuojami Trečiojo amžiaus universitetai. Trečiojo amžiaus universitetų veiklos buvo finansuojamos konkursiniu būdu. 2016 ir 2017 metais valstybė vykdė Neformaliojo suaugusiųjų švietimo ir tęstinio mokymosi programų konkursą. 

Švietimo, mokslo ir sporto ministerijos duomenimis 2016 m.  tokiu būdu buvo finansuotos 36 pareiškėjų pateiktos paraiškos, už 289 700 Eur. Iš jų tiesiogiai Trečiojo amžiaus universitetams (toliau – TAU) skirta: Medardo Čoboto TAU (6103 Eur), Utenos TAU (4922 Eur), Marijampolės TAU (6102 Eur) ir Visagino TAU (3465 Eur). 2017 m. konkurso būdu finansuotos 42 pareiškėjų pateiktos paraiškos. Bendra finansavimo suma – 254 350 Eur. Iš jų tiesiogiai skirta: Medardo Čoboto TAU (5265 Eur), Marijampolės TAU (8 000 Eur) ir Birštono TAU (5 934 Eur). Lėšos buvo skirtos TAU klausytojų kompetencijų plėtotei didinti, kultūriniams ir kitiems poreikiams tenkinti. Pvz., Medarto Čoboto TAU vykdė pilietiškumo ugdymui skirtą programą „Kovo 11-osios Akto signatarų keliais“, Birštono TAU vykdė informacinių technologijų mokymus „Išmanus senjoras“. Taip pat buvo vykdomos programos skirtos senjorams, kurias įgyvendino ne TAU. 

2018–2020 m. Švietimo, mokslo ir sporto ministerija dėl lėšų stygiaus neformaliojo suaugusiųjų švietimo ir tęstinio mokymosi programų konkursų nevykdė.

Aštuonioliktosios Vyriausybės programoje yra numatyta sukurti programas senjorams geriau įsitraukti į formalų ir neformalų mokymąsi. Trečiojo amžiaus universitetai yra vienas efektyviausių tokio įsitraukimo būdų, nes atliepia senjorų poreikius, jų domėjimosi sritis. Trečiojo amžiaus universitetai veikia beveik visoje šalyje, tai yra decentralizuotos, vietinės iniciatyvos, kurios neturi didelių administracinių kaštų ir duoda itin didelę visuomeninę naudą.

Todėl siūlome atkurti šią neformaliojo švietimo priemonę.
Pasiūlymas:
2022 metų biudžete 500 tūkst. Eurų padidinti asignavimus Švietimo, mokslo ir sporto ministerijai, Neformaliojo suaugusiųjų švietimo ir tęstinio mokymosi programų konkursiniam finansavimui užtikrinti.
Lėšų šaltinis: 
Valstybės biudžeto įplaukos iš akcizo už alkoholinius gėrimus bei apdorotą tabaką, viršplaninės biudžeto pajamos iš konfiskuoto turto realizavimo ir baudų už administracinės teisės pažeidimus, Valstybės investicijų programos sutaupytos (nepanaudotos) lėšos.

